በዘንድሮ መኸር ወቅት ከ254 ሚሊዮን ኩንታል በላይ የሰብል ምርት እንደሚገኝ ተገለጸ
 በዘንድሮ የመኸር ምርት ከ254 ሚሊዮን ኩንታል በላይ የሰብል ምርት ሊገኝ እንደሚችል የማዕከላዊ ስታትስቲክስ ኤጀንሲ አስታወቀ።የኤጀንሲው ዋና ዳይሬክተር ወይዘሮ ሳሚያ ዘካሪያ ትላንት ለጋዜጠኞች በሠጡት መግለጫ እንዳመለከቱት በመላ አገሪቱ በአርሶ አደሮች ማሳ በተዘራው የአገዳና ብርዕ፤ የጥራጥሬና የቅባት እህሎች ላይ በተካሄደው የናሙና ጥናት ከ254 ሚሊዮን ኩንታል በላይ ሰብል ምርት ተብሎ ይጠበቃል።በዘንድሮ የመኸር ወቅት ይገኛል ተብሎ የሚጠበቀው ምርት ባለፈው አመት ከተገኘው የምርት ጋር ሲነጻጸር የ 9 ነጥብ 91 በመቶ ወይም የ22ሚሊዮን ኩንታል ብልጫ እንዳለው ወይዘሮ ሳሚያ ተናግረዋል።በአገሪቱ የዝናቡ ሥርጭት የተስተካከለ መሆን፤ የማዳበሪያና የተለያዩ የግብርና ግብአቶች አቅርቦት መሻሻላቸው ለምርቱ መጨመር አስተዋጽኦ ማድረጉን  ዳይሬክተሩ ተናግረዋል።ኤጀንሲው የትንበያ ጥናቱን በሁሉም የሃገሪቱ ዞኖችና ልዩ ወረዳዎችን ባካተተ ሁኔታ ማካሄዱን የገለጹት ወይዘሮ ሳሚያ በሃገሪቱ በተመረጡ 2ሺ 2 መቶ የናሙና ቦታዎችን በመዳሰስ 66ሺ የአርሶ አደር ቤተሰቦችን ተሳታፊ አድርጓል ብለዋል።ኤጀንሲው ባወጣው ትንበያ በአገሪቱ የሚገኙ የንግድ እርሻዎችና በመስኖ የሚለማው የሰብል ምርት አለመካተቱን የጠቀሱት ወይዘሮ ሳሚያ በአገሪቱ በአነስተኛ የግል አርሶ አደሮች አማካኝነት የሚታረሰውና በምግብ ስብሎች የሚሸፈነውን ከ12 ነጥብ 3 ሚሊዮን ሄክታር መሬት ብቻ እንደሚያጠቃልል አብራርተዋል።በአጠቃላይ ለሀገሪቱ ለምግብ ፍጆታ ከሚውለው የሰብል ምርት 90 በመቶው በመኸር ወቅት የሚገኝ ሲሆን፤ ቀሪው 10 በመቶ ከበልግና በሌሎች ወቅት የሚሸፈን መሆኑን ተገልጿል ሲል መሆኑን ዋልታ ኢንፎርሜሽን ማዕከል ዘግቧል።